钦定古今图书集成/理学汇编/文学典/第177卷 > 《徐师曾文体明辩》 > 《按察司照磨吴君墓表》唐·顺之
## 钦定古今图书集成/理学汇编/文学典/第177卷 > 《徐师曾文体明辩》 > 《按察司照磨吴君墓表》唐·顺之

文字之变于今世极矣。古者秉是非之公，以荣辱其
人，故史与铭相并而行。其异者，史则美恶兼载，《铭》则
称美而不称恶。美恶兼载，则以善善为予，以恶恶为
夺，予与夺并，故其为教也章，称美而不称恶，则以得
铭为予，以不得铭为夺，夺因予显。故其为教也微，义
主于兼载，则虽家人里巷之碎事，可以广异闻者，亦
“或采焉，故其为体也不嫌于详。义主于称美，则非劳
臣烈士之殊迹，可以系世风者，率不列焉，故其为体
也不嫌于简。”是铭较之史尤严也。后世史与铭皆非
古矣，而铭之滥且诬也尤甚。汉蔡中郎以一代史才
自负，至其所为碑文，则自以为多愧辞。岂中郎知严
于史，而不知严于铭耶？然则铭之不足据以轻重也，
在汉而己然，今又何怪？余两为史官，皆以不称罢，而
姻戚闾里以其尝职史，故往往以铭辞见属。呜呼！试
点检前后所为铭，其如中郎之愧辞者，有之乎？无也。
余进而位于朝，不能信予夺于其史；退而处于乡，不
能信予夺于其铭，是余罪也。虽然，予夺非予之所敢
也，是以欲绝笔于铭焉。其或牵于一二亲故之请，有
不尽绝者，则谨书其姓名、里宦、世系、卒葬月日。此外
则不敢轻置一言，虽不尽应古铭法，亦庶几从简近
古之意焉。